text: 
  Flippen strammer til om Peters hals. Han tør ikke bevæge hovedet af 
  frygt for at den skal løsne sig.  -  Berlin, sir han, men  -  du 
  godeste  -  jeg troede ikke at  - 
  
  
   -  Jo, Berlin, sir, chefredaktøren, De har jo allerede skrevet 
  ypperlige artikler om udviklingen i den tyske republik. Nu skal De 
  ned på selve åstedet. De har været på besøg dernede, så vidt jeg 
  ved. Ikke?
  
  
  Peter glemmer flippen og nikker ivrigt. Jo, han var på ferie i 
  Berlin med sin far i selveste november 1918, da ingen fremmede ellers
   turde rejse ind i kaos. Hans far havde hørt socialdemokraten 
  Scheidemann udråbe den demokratiske republik fra balkonen i 
  rigsdagsbygningen. Selv havde han sneget sig ind i mængden foran det 
  tidligere kejserslot og hørt Karl Liebknecht udråbe den socialistiske 
  republik baseret på arbejder- og soldaterråd.
  
  
   -  Bevar mig vel, Lange, ja der skete sågu meget dengang. Så  -  
  nu kommer vores tarteletter.
  
  
  
  